  Майя Бывальцева Удмуртиын туризм удысын вожвылъяськонэз азинтозы. Сыӵе пумкылъян кутэмын вал 16-тӥ толсуре элькунысь Инвестициосын ужанъя но вожвылъяськон политикая кенешлэн пумиськоназ. Солы муг луиз Удмуртиын этнографиен тунсыкъяськонлэн берло дыре будэмез. Трос калык ветлэ Сарапулысь «Камский берег», Эгра ёросысь «Пельняньлэн резиденциез», Вотка ёросысь «П. И. Чайковскийлэн шаераз православи йылолъёс» маршрутъёсъя. Озьыен, элькунлэн луонлыкъёсыз туризмлэсь мукет ӧръёссэ но азинтыны сёто: лулчеберетъя но дышетонъя, гурт, ужрад, промышленной, инкуазь, спорт ӧръёсъя. 2017-тӥ арын улосвыл лыдметэ пырозы кунысь вань улосвылъёс понна одно кулэ луись мерлык удысъя 12 вузпӧръёс но эшшо 13 вузпӧръёсты улосвыл ачиз быръёз. Берлоосаз пыро ни юон йӧлэз вуттон но улон инты лэсьтон. «Экономикаез но оглом мер удысэз азинтон понна вожвылъяськон туж кулэ. Со басьтэм вормонъёсын буйгатскыны уг сёты, выль, тужгес синмаськымон но экономика ласянь пайдалыко пумкылъянъёсты шедьтыны косэ. Вожвылъяськонлэсь уто асьсэос кулэяськисьёс — элькунамы улӥсьёс, соос дунызъя но ӟечлыкезъя асьсэлы тупась юрттӥськет бырйыны быгато», — пусйиз улосвыллэн тӧроез Александр Соловьёв. 2016-тар кутсконын Росси кивалтэт бордын ужась Аналитикая центр вожвылъяськонэз азинтон ужлы нырысетӥ йылпумъянъёс лэсьтӥзы но со вылын улосвыл кивалтӥсьёслэсь рейтинг кылдытӥзы. Удмуртия со ласянь 10 азьмынӥсьёс пӧлы шедиз — 82 улосвылъёс пӧлын 7-тӥ инты басьтӥз. Тегъёс: Туризм Ижкар Удмуртия АлександрСоловьёв Удмуртиысьтуризм  